INSONPARVARLIK YoRDAMI HAMDA TEXNIK KO‘MAKLAShISh VOSITALARI OLUVChILARNING HISOBOT ShAKLLARI VA ULARNI TO‘LDIRISh BO‘YIChA QOIDALARNI TASDIQLASh HAQIDA

O‘zbekiston Respublikasi Prezidentining 2008-yil 24-noyabrdagi PQ-1005-sonli “O‘zbekiston Respublikasi Moliya vazirligining insonparvarlik yordami hamda texnik ko‘maklashish vositalaridan maqsadli foydalanishni muvofiqlashtirish, hisobga olish va nazorat qilish Departamentini tashkil etish to‘g‘risida”gi qarorining 5-bandi ijrosini ta’minlash maqsadida qaror qilamiz:
 1. “Insonparvarlik yordamining kelib tushishi va ularning o‘zlashtirilishi to‘g‘risida”gi hisobot shakli 1-ilovaga muvofiq;
 “Texnik ko‘maklashish vositalarining kelib tushishi va ularning o‘zlashtirilishi to‘g‘risida”gi hisobot shakli 2-ilovaga muvofiq;
 O‘zbekiston Respublikasi Moliya vazirligi G‘aznachiligiga insonparvarlik yordami hamda texnik ko‘maklashish vositalari oluvchilar tomonidan taqdim etiladigan hisobot shakllarini to‘ldirish bo‘yicha qoidalar 3-ilovaga muvofiq tasdiqlansin.
 2. Ushbu qaror O‘zbekiston Respublikasi Adliya vazirligida davlat ro‘yxatidan o‘tkazilgan kundan boshlab o‘n kun o‘tgandan keyin kuchga kiradi.
 Mazkur Qoidalar O‘zbekiston Respublikasi Prezidentining 2008-yil 24-noyabrdagi PQ-1005-sonli “O‘zbekiston Respublikasi Moliya vazirligining insonparvarlik yordami hamda texnik ko‘maklashish vositalaridan maqsadli foydalanishni muvofiqlashtirish, hisobga olish va nazorat qilish Departamentini tashkil etish to‘g‘risida”gi Qaroriga (O‘zbekiston Respublikasi qonun hujjatlari to‘plami, 2008-y., 48-son, 472-modda) muvofiq O‘zbekiston Respublikasi Moliya vazirligi G‘aznachiligiga insonparvarlik yordami hamda texnik ko‘maklashish vositalari oluvchilar (bundan buyon matnda grant oluvchilar deb yuritiladi) tomonidan taqdim etiladigan hisobot shakllarini to‘ldirish tartibini belgilaydi.
 1. O‘zbekiston Respublikasi Moliya vazirligi G‘aznachiligiga taqdim etiladigan insonparvarlik yordami bo‘yicha hisobot donorlar bilan o‘zaro kelishilgan bitim va dasturlarda yoki insonparvarlik yordamining muvofiqlashtirilishiga mas’ul hisoblangan O‘zbekiston Respublikasi Vazirlar Mahkamasining ta’lim, sog‘liqni saqlash va ijtimoiy himoya masalalari bo‘yicha Kompleks rahbarining qarorida belgilangan grant oluvchilar tomonidan, texnik ko‘maklashish vositalari bo‘yicha hisobot esa xalqaro moliyaviy va iqtisodiy institutlar hamda chet el hukumatlari tashkilotlarining texnik ko‘maklashish bo‘yicha qabul qilgan qarorlarida ko‘rsatilgan grant oluvchilar tomonidan taqdim etiladi. 
 2. Hisobot O‘zbekiston Respublikasi Moliya vazirligi G‘aznachiligining tegishli tarkibiy bo‘linmalariga joylashgan joy bo‘yicha har oyning 1-sanasi holatiga (keyingi hisobot oyining 10-sanasidan kechiktirmasdan) pochta orqali yoki qo‘lda taqdim etiladi.
 3. Hisobotda barcha ma’lumotlar, qator va ustunlar to‘ldirilishi zarur. Agar grant oluvchilar tomonidan u yoki bu qator (ustun) bo‘yicha tegishli ma’lumotlar bo‘lmasa, u holda ushbu qator (ustun)ga chiziq tortib qo‘yiladi. Hisobotdagi ma’lumotlar yozuv mashinalarida yoki boshqa axborot texnologiyalarida to‘ldirilishi shart.
 4. Hisobotning manzilli qismi quyidagi tartibda to‘lg‘aziladi:
 “Oluvchi” — grant oluvchining to‘liq nomi ko‘rsatiladi;
 “Joylashgan joyi (manzili)” — grant oluvchining pochta manzili (pochta indeksi bilan) ko‘rsatiladi;
 “Soliq to‘lovchining identifikatsiya raqami” — soliq to‘lovchining identifikatsiya raqami ko‘rsatiladi;
 “Telefon/faks va elektron pochta” — grant oluvchining telefon/faks raqami va elektron pochta manzili ko‘rsatiladi.
 5. Hisobot grant oluvchining rahbari va bosh hisobchisi tomonidan imzolanadi va muhr bilan tasdiqlanadi. 
 6. Hisobotda tozalanish va tuzatishga yo‘l qo‘yilishi mumkin emas. Agarda xatolik tuzatilsa, u holda grant oluvchining rahbari tomonidan imzolangan tegishli tushuntirish beriladi.
 7. Hisobotda summa milliy valyuta va AQSh dollarida ko‘rsatiladi. Insonparvarlik yordami va texnik ko‘maklashish vositalari boshqa valyuta qiymatliklarida rasmiylashtirilgan bo‘lsa, u holda ushbu qiymat insonparvarlik yordami hamda texnik ko‘maklashish vositalari olingan kundagi O‘zbekiston Respublikasi Markaziy banki tomonidan e’lon qilingan kurs bo‘yicha AQSh dollari ekvivalentida qayta hisoblanadi.
 8. Hisobotda “erkin muomalaga chiqarish” bojxona rejimi bo‘yicha rasmiylashtirilgan yuklar ko‘rsatiladi. 
 9. Insonparvarlik yordamining kelib tushishi va ularning o‘zlashtirilishi to‘g‘risidagi hisobot shaklining ustunlari quyidagicha to‘ldiriladi (1-ilova): 
 A ustunda — tartib raqam;
 B ustunda — insonparvarlik yordami ko‘rsatayotgan mamlakat kodi (Dunyo mamlakatlari klassifikatorining raqamli kodi (“Bojxona yuk deklaratsiyalarini to‘ldirish tartibi to‘g‘risida”gi Yo‘riqnomaga 3-ilova (1999-yil 3-dekabr, ro‘yxat raqami 834 — Me’yoriy hujjatlar axborotnomasi, 1999-y., 12-son);
 V ustunda — insonparvarlik yordami ko‘rsatayotgan mamlakat yoki donor nomi;
 G ustunda — loyiha nomi;
 D ustunda — insonparvarlik yordami jalb qilinishining maqsadi quyidagi xos raqamlar bo‘yicha ko‘rsatiladi:
 10 — tibbiy yordam;
 20 — asbob-uskuna, hisoblash texnikasi bilan ta’minlash;
 30 — moddiy-texnika bazasini mustahkamlash;
 40 — ijtimoiy yordam;
 50 — favqulodda vaziyatlarga tayyorgarlik;
 60 — axborot yordami;
 70 — texnik yordam;
 80 — sportni rivojlantirish;
 90 — oziq-ovqat yordami;
 100 — dehqon va fermer xo‘jaliklarini rivojlantirish;
 110 — diniy, ma’rifiy faoliyat;
 120 — ta’lim darajasini oshirish;
 130 — shaharni obodonlashtirish;
 140 — rag‘batlantiruvchi sovrinlar;
 150 — boshqalar;
 E ustunda — O‘zbekiston Respublikasi Hukumati tomonidan insonparvarlik yordami olinishi ma’qullangan hujjatning raqami va sanasi;
 J ustunda — insonparvarlik yordami sifatida olingan mahsulot nomi;
 Z ustunda — shartnoma bo‘yicha insonparvarlik yordamining milliy valyutadagi umumiy summasi;
 I ustunda — shartnoma bo‘yicha insonparvarlik yordamining AQSh dollaridagi umumiy summasi;
 1, 5, 10, 14, 18 va 23 - ustunlarda — mahsulotning natura ko‘rinishidagi o‘lchov birligi;
 2, 6, 11, 15, 19 va 24 - ustunlarda — mahsulotning miqdor ko‘rinishidagi o‘lchov birligi;
 3, 7, 12, 16, 20 va 25 - ustunlarda — insonparvarlik yordamining milliy valyutadagi summasi;
 4, 8, 13, 17, 21 va 26 - ustunlarda — insonparvarlik yordamining AQSh dollaridagi summasi;
 9 ustunda — insonparvarlik yordamining respublika hududlari (viloyatlar, tumanlar va shaharlar) bo‘yicha taqsimoti: birinchi qatorda — jami o‘zlashtirilgan (taqsimlangan), keyingi qatorlarda hududlar bo‘yicha (viloyatlar, tumanlar va shaharlar). Respublika hududi (viloyat, tuman va shahar) hisobot sanasi davriga insonparvarlik yordamining haqiqatda taqsimlanishi bo‘yicha ko‘rsatiladi va keyingi hisobotlarda insonparvarlik yordami taqsimotining o‘zgarishiga qarab aniqlashtiriladi;
 22 va 27 - ustunlarda — insonparvarlik yordamining o‘zlashtirilishini kechiktirilganlik sabablari.
 10. Texnik ko‘maklashish vositalarining kelib tushishi va ularning o‘zlashtirilishi to‘g‘risidagi hisobot shaklining ustunlari quyidagicha to‘ldiriladi (2-ilova):
 A ustunda — tartib raqam;
 B ustunda — texnik ko‘maklashish vositalari taqdim qilgan mamlakat kodi (Dunyo mamlakatlari klassifikatorining raqamli kodi (“Bojxona yuk deklaratsiyalarini to‘ldirish tartibi to‘g‘risida”gi Yo‘riqnomaga 3-ilova (1999-yil 3-dekabr, ro‘yxat raqami 834 — Me’yoriy hujjatlar axborotnomasi, 1999-y., 12-son);
 V ustunda — texnik ko‘maklashish vositalari taqdim qilgan mamlakat yoki donor nomi;
 G ustunda — loyiha nomi;
 D ustunda — texnik ko‘maklashish vositalarining foydalanish yo‘nalishlari quyidagi xos raqamlar bo‘yicha ko‘rsatiladi:
 10 — asbob-uskunalar sotib olish;
 20 — tibbiy dori-darmonlar sotib olish;
 30 — moddiy-texnik resurslarni sotib olish (ofis mebellari, o‘quv qo‘llanmalari, dizayn va boshqalar);
 40 — joriy xarajatlar (kanstovarlar, bino ijarasi, transport xizmatlari, aloqa xizmatlari, bank xizmatlari va boshqalar);
 50 — mehnatga haq to‘lash va moddiy rag‘batlantirish;
 60 — maslahat xizmatlari (ekspert ishlari uchun);
 70 — texnik-iqtisodiy asoslarini ishlab chiqish;
 80 — o‘qitish;
 90 — vakillik xarajatlari (sayyohlik, oziq-ovqatlar, kofe-brek, suvenirlar va boshqalar);
 100 — boshqalar;
 E ustunda — O‘zbekiston Respublikasi Hukumati tomonidan texnik ko‘maklashish vositalari olinishi ma’qullangan hujjatning raqami va sanasi;
 J ustunda — texnik ko‘maklashish vositalaridan foydalanishning boshlanish sanasi;
 Z ustunda — shartnoma bo‘yicha texnik ko‘maklashish vositalarining milliy valyutadagi umumiy summasi;
 I ustunda — shartnoma bo‘yicha texnik ko‘maklashish vositalarining AQSh dollaridagi umumiy summasi;
 1, 3, 6, 8, 10 va 13 - ustunlarda — texnik ko‘maklashish vositalarining milliy valyutadagi summasi ko‘rsatiladi;
 2, 4, 7, 9, 11 va 14 - ustunlarda — texnik ko‘maklashish vositalarining AQSh dollaridagi summasi ko‘rsatiladi;
 5 - ustunda — texnik ko‘maklashish vositalarining respublika hududlari (viloyatlar, tumanlar va shaharlar) bo‘yicha taqsimoti: birinchi qatorda — jami o‘zlashtirilgan (taqsimlangan), keyingi qatorlarda — hududlar bo‘yicha (viloyatlar, tumanlar va shaharlar). Respublika hududi (viloyat, tuman va shahar) hisobot sanasi davriga texnik ko‘maklashish vositalarining haqiqatda taqsimlanishi bo‘yicha ko‘rsatiladi va keyingi hisobotlarda texnik ko‘maklashish vositalari taqsimotining o‘zgarishiga qarab aniqlashtiriladi;
 12 va 15 - ustunlarda — texnik ko‘maklashish vositalarining o‘zlashtirilmaganlik sabablari.